SABINA เปิดตัว “Kids Mask” รับเปิดเทอม ตั้งเป้าดันยอดขายสินค้าเด็กโต 10%
SABINA เปิดตัว “Kids Mask” รับเปิดเทอม ตั้งเป้าดันยอดขายสินค้าเด็กโต 10%
18 มิ.ย. 2563

นางสาวพิชชา ธนาลงกรณ์ ประธานเจ้าหน้าที่บริหารการตลาด บริษัท ซาบีน่า จำกัด (มหาชน) หรือ SABINA ผู้ผลิตและจำหน่ายชุดชั้นในแบรนด์ “ซาบีน่า” เปิดเผยว่า ซาบีน่าเตรียมวางจำหน่ายสินค้าในกลุ่มเด็ก เพื่อต้อนรับเปิดเทอมในวันที่ 1 กรกฎาคมนี้ โดยจะนำเสนอหน้ากากผ้าสำหรับเด็ก “ซาบีนี่ คิดส์ มาส์ก” (Sabinie Kids Mask) เพื่อสร้างความมั่นใจให้กับคุณพ่อคุณแม่ผู้ปกครอง ที่ต้องการดูแลน้องๆ ในช่วงของการแพร่ระบาดของไวรัสโควิด-19 ที่การสวมใส่หน้ากากผ้ามีความจำเป็นกับการใช้ชีวิตประจำวันของเด็กๆ อย่างมาก
สำหรับหน้ากากผ้า “ซาบีนี่ คิดส์ มาส์ก”  นั้น ทางซาบีน่าเน้นเรื่องความปลอดภัยในการใช้งานของน้องๆ เป็นสำคัญ โดยจะปลอดจากสารตกค้าง สารเคมีจากการย้อมสี ปลอดภัยจากสารก่อมะเร็ง Formaldehyde Free and No Azo Dyes ผลิตจากเส้นใยโพลีเอสเตอร์-เรยอน มีคุณสมบัติลดการติดต่อของแบคทีเรีย  ช่วยกรองฝุ่น PM 2.5 โดยรูปทรงหน้ากากได้รับการออกแบบพิเศษ โค้งรับกับใบหน้า เพื่อให้เด็กๆ หายใจได้สะดวก ไม่รู้สึกอึดอัด มาพร้อมกับตัวปรับสายซิลิโคนแบบนิ่ม ไม่ระคายเคืองผิว และแบบพิเศษ ที่มีสายคล้องคอกันหลุด เพื่อให้เด็กๆ สนุกกับทุกกิจกรรมได้อย่างมั่นใจและปลอดภัย โดยลูกค้ากลุ่มเป้าหมายจะเป็นทั้งเด็กชายและเด็กหญิง อายุ 6-12 ปี
ทั้งนี้ ซาบีน่าจะวางจำหน่ายหน้ากากผ้าสำหรับเด็ก ในราคาชิ้นละ 89 บาท ผ่านช่องทางซาบีน่า ออนไลน์ และซาบีน่า ช็อป ทุกสาขา ส่วนรุ่นที่เป็นแบบพิเศษมีสายคล้องคอ Limited Edition จะจำหน่ายที่ 6.11 Shop หรือตู้กดเวนดิ้งพลัส  สอบถามข้อมูลเพิ่มเติมได้ที่ [email protected] : @SabinaThailand
“หน้ากากผ้าสำหรับเด็ก “ซาบีนี่ คิดส์ มาส์ก” เป็นส่วนหนึ่งของการทำตลาดสินค้าในกลุ่มเด็ก ที่ซาบีน่าเน้นความหลากหลายของสินค้า เพื่อให้เข้าถึงกลุ่มลูกค้าเป้าหมายได้มากขึ้น จากสินค้าหลักที่เป็นชุดชั้นใน “ซาบีนี่” เราเพิ่มสินค้าในกลุ่มที่เป็นแก๊ตเจ็ทใหม่ๆ สำหรับเด็กมากขึ้น ตอบโจทย์ความต้องการของคุณพ่อคุณแม่ผู้ปกครอง ทำให้เราคาดว่า ยอดขายสำหรับสินค้ากลุ่มเด็กจะเติบโตได้ไม่ต่ำกว่า 10%” นางสาวพิชชากล่าว
ประธานเจ้าหน้าที่บริหารการตลาด SABINA กล่าวถึงแนวทางการทำตลาดสินค้าสำหรับเด็กเพิ่มเติมด้วยว่า เนื่องจากสินค้ากลุ่มเด็กจะเน้นเรื่องคุณภาพ ทั้งเรื่องของเนื้อผ้า และฟังก์ชั่นการใช้งาน ดังนั้น สินค้ารุ่น Sabinie จึงเน้นการใช้เส้นใยธรรมชาติ Cotton USA  ที่มีคุณสมบัติ นุ่ม ใส่สบาย ไม่ระคายเคืองต่อผิว ระบายอากาศได้ดี  ตอบโจทย์กลุ่มคุณแม่ ซึ่งเป็นผู้ตัดสินใจซื้อที่จะเน้นเรื่องคุณภาพที่ต้องการความพรีเมี่ยมมากขึ้น
นอกจากนี้ ยังมีเรื่องของรูปทรง รูปแบบ ที่ครอบคลุมช่วงอายุของเด็กตั้งแต่ 6-12 ปี ด้วยฟองน้ำบังทรง และแพทเทิร์นรูปทรง ที่สามารถรองรับการเจริญเติบโตสรีระเด็กหญิงได้ครอบคลุม และมีการพัฒนาสินค้า และรูปทรงอย่างต่อเนื่อง ให้ทันกับการเจริญเติบโตของเด็กๆ ในยุคปัจจุบันที่มีการเจริญเติบโตเร็วขึ้นกว่าเมื่อก่อน
ส่วนกลยุทธ์การทำตลาด นอกจากจะเน้นสร้างการรับรู้ผ่านตัวการ์ตูน “หนูน้อยซาบีนี่” ซึ่งเป็นสัญลักษณ์ลวดลายบนคอลเลคชั่นสินค้าแล้ว ยังเน้นการสื่อสาร และการทำกิจกรรมบนออนไลน์  ที่เป็นไปตามไลฟ์สไตล์และพฤติกรรมของเด็กที่อยู่กับสื่อออนไลน์  เช่นเดียวกับกลุ่มคุณแม่ยุคใหม่ ที่เน้นความสะดวก และพฤติกรรมเปลี่ยนไปช็อปปิ้งทางออนไลน์มากขึ้น โดยในช่วงที่เป็นเวลาใกล้เปิดเทอมใหม่นี้ ในยุคนิว นอร์มอล จะมีคุณแม่เข้ามาซื้อสินค้าชุดชั้นในให้ลูกๆ ทางออนไลน์มากขึ้น
ดังนั้น ซาบีน่าเล็งเห็นทิศทางและได้วางกลยุทธ์ที่เน้นไปทางออนไลน์ ทั้งการเข้าถึงกลุ่มเป้าหมายคุณแม่ และการสื่อสารวิธีการเลือกสินค้า  การวัดไซส์ แนะนำ รูปแบบที่เหมาะสมให้กับเด็ก โดยผ่านการซื้อขายบนออนไลน์ เพื่อเพิ่มความสะดวกและความมั่นใจในการซื้อสินค้าให้กับกลุ่มเป้าหมายมากยิ่งขึ้น
   